|  |
| --- |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԴԱՐԱԴԱՏՈՒԹՅԱՆ** **ՆԱԽԱՐԱՐԻ ՏԵՂԱԿԱԼ** |
| *0010 Երևան Վ. Սարգսյան 3/8, հեռ. 594012* *Էլ. փոստ* *arpine.sargsyan@gov.am* |

**№ /12.2/6594-2022**

**--------------------------- 2022թ.**

**ՀՀ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅԱՆ**

**ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐՈՒՄ**

**ԵՎ ՄԱՐՄԻՆՆԵՐՈՒՄ ՀԱՍԱՐԱԿԱԿԱՆ**

**ՎԵՐԱՀՍԿՈՂՈՒԹՅՈՒՆ ԻՐԱԿԱՆԱՑՆՈՂ**

**ՀԱՍԱՐԱԿԱԿԱՆ ԴԻՏՈՐԴՆԵՐԻ ԽՄԲԻ ՆԱԽԱԳԱՀ**

**ՏԻԿԻՆ ԶԱՐՈՒՀԻ ՀՈՎՀԱՆՆԻՍՅԱՆԻՆ**

(էլ հասցե՝ prisonarmenia@gmail.com)

**Հարգելի՛ տիկին Հովհաննիսյան,**

Ի պատասխան Ձեր՝ ՀՀ արդարադատության նախարարություն հասցեագրված թիվ 22-05 և 22-06 գրությունների՝ հայտնում եմ հետևյալը.

ՀՀ արդարադատության նախարարության «Նուբարաշեն» քրեակատարողական հիմնարկը (այսուհետ՝ Հիմնարկ) շահագործման է հանձնվել դեռևս 1980 թվականին: Հիմնարկի վթարային սանհանգույցներն անբարեխիղճ շահագործման հետևանք են, իսկ առաջին հարկի խցերի սանհանգույցները վերանորոգվել են 2019 թվականին: Հիմնարկի առաջին հարկը կիսանկուղային է, իսկ հիդրոմեկուսիչ շերտը բնական ամորտիզացիայի հետևանքով քայքայվել է: Այն վերականգնելու համար անհրաժեշտ են խոշոր ֆինանսական միջոցներ, ինչը տնտեսական արդյունավետության տեսանկյունից արդարացված չի լինի՝ հաշվի առնելով այն հանգամանքը, որ քրեակատարողական հիմնարկներում պահման պայմանների բարելավման նպատակով ՀՀ կառավարության 2019 թվականի նոյեմբերի 28-ի N 1717-Լ որոշմամբ նախատեսված քրեակատարողական հիմնարկների օպտիմալացման պլանով, ի թիվս այլնի, նախատեսված է փակել Հիմնարկը, որի արդյունքում Երևան քաղաքի տարածքում կկառուցվի **քրեակատարողական նոր հիմնարկ**:

Քրեակատարողական նոր հիմնարկի կառուցման համար նախապատրաստական աշխատանքների շրջանակներում ՀՀ արդարադատության նախարարության կողմից ձեռնարկվել են մի շարք քայլեր: Մասնավորապես՝

* 2022 թվականի հունվարի 17-18-ի ընթացքում տեղի է ունեցել գերմանացի փորձագետի այցը Հայաստանի Հանրապետություն: Այցի ընթացքում տեղում դիտարկվել են քրեակատարողական հիմնարկի համար նախատեսված տարածքները և դիտարկվել քրեակատարողական նոր հիմնարկի կառուցման մոդելները:
* Քրեակատարողական նոր հիմնարկի երկու այլընտրանքային նախագծի, տեխնիկական նախնական գծագրի և 3D ձևաչափով քրեակատարողական նոր հիմնարկի մոդելն ունենալու նպատակով ՀՀ արդարադատության նախարարության կողմից ներգրավվել է փորձագիտական խումբ:
* Քրեակատարողական նոր հիմնարկի տարածքի ընտրության համար որպես հիմնական տարբերակ դիտարկվում է նախկին «Էրեբունի» քրեակատարողական հիմնարկի տարածքը: Ըստ այդմ, իրականացվում են քայլեր՝ խնդրո առարկա տարածքի ինժեներա-երկրաբանական հետազոտությունն իրագործելու նպատակով:

Միևնույն ժամանակ, հարկ է նշել, որ Հիմնարկի խցերի վերանորոգման աշխատանքներն ընդգրկված են 2022 թվականի ընթացիկ նորոգման աշխատանքների ցանկում:

Անդրադարձ կատարելով Յուրի Երվանդի Մուրադյանի բուժմանը՝ հարկ է նշել հետևյալը.

Հիմնարկի դատապարտյալ Յ.Մուրադյանը 23.12.2019 թվականին զննվել է օրթոպեդի կողմից, ախտորոշվել է՝ «Ձախակողմյան բազկաթիակային իմպիչմենտ համախտանիշ: Ձախ անրակի ակրոմիալ ծայրի հնացած ենթահոդախախտ», որի կապակցությամբ խորհուրդ է տրվել կատարել ուլտրաձայնային կամ ՄՌՏ հետազոտություն: Հետազոտությունը կատարվել է «Վարդանանց» բժշկական կենտրոնում, որի արդյունքում ախտորոշվել է՝ «Ձախ անրակի դիստալ հատվածում վիզուալիզացվում է բեկոր, որը գտնվում է սերտաճման փուլում»:

31.12.2020 թվականին Յ.Մուրադյանը ենթարկվել է համակարգչային տոմոգրաֆիա հետազոտության «Վարդանանց» բժշկական կենտրոնում, որի արդյունքում ախտորոշվել է՝ «Ողնասյան գոտկասրբանային հատվածի դեգեներատիվ և դիստրոֆիկ փոփոխություններ: Գոտկային հատվածի ցիրկուլյար պրոտրուզյաներ»:

16.02.2021 թվականին Յ.Մուրադյանը զննվել է նյարդաբանի կողմից, ախտորոշվել է՝ «Ռետրոցերեբելյար արախնոիդալ կիստա»:

15.07.2021-29.07.2021թթ. ընկած ժամանակահատվածում Յ.Մուրադյանը ստացել է բուժում ՀՀ արդարադատության նախարարության «Դատապարտյալների հիվանդանոց» քրեակատարողական հիմնարկի պայմաններում, որտեղ ախտորոշվել է՝ «Շաքարային դիաբետ 2 տիպ, թեթև աստիճանի ցեֆալգիկ համախտանիշ, անձի էմոցիոնալ-անկայուն խանգարում, ձախ ստորին վերջույթի երակների վարիկոզ լայնացում»:

14.09.2021 թվականին Յ.Մուրադյանը զննվել է նյարդաբանի կողմից, ախտորոշվել է՝ «Ցեֆալգիկ համախտանիշ: Ռետրոցերեբելյար արախնոիդալ կիստա», ցուցվել է գլխուղեղի ՀՇ հետազոտություն:

26.10.2021 թվականին Յ.Մուրադյանը «Վարդանանց» բժշկական կենտրոնում ենթարկվել է համակարգչային տոմոգրաֆիա հետազոտության, որի արդյունքում ախտորոշվել է՝ «Ռետռոցեռեբելյար արախնոիդալ կիստա»:

09.11.2021 թվականին Յ.Մուրադյանը զննվել է նյարդաբանի կողմից ախտորոշվել է՝ «Ռետռոցերեբերյալ կիստա, ցեֆալգիկ համախտանիշով»։ Տրվել են խորհուրդներ:

06.12.2021-15.12.2021թթ. ընկած ժամանակահատվածում Յ.Մուրադյանը ստացել է բուժում ՀՀ արդարադատության նախարարության «Դատապարտյալների հիվանդանոց» քրեակատարողական հիմնարկի պայմաններում, որտեղ «Ռետռոցերեբերյալ կիստա, ցեֆալգիկ համախտանիշով» ախտորոշմամբ ստացել է համապատասխան բուժում:

04.02.2022 թվականին Յ.Մուրադյանը զննվել է էնդոկրինոլոգի կողմից, որի ընթացքում, դատապարտյալի ախտորոշումը հստակեցնելու նպատակով, խորհուրդ է տրվել միառժամանակ դադարեցնել հիպոգլիկեմիկ դեղորայքի ընդունումը։

Միաժամանակ հայտնում եմ, որ ներկայումս դատապարտյալ Յ.Մուրադյանը գտնվում է «Քրեակատարողական բժշկության կենտրոն» ՊՈԱԿ-ի՝ Հիմնարկում տեղակայված ստորաբաժանման բժշկական անձնակազմի հսկողության տակ, անհրաժեշտության դեպքում ստանում է համապատասխան բժշկական օգնություն:

**ՀԱՐԳԱՆՔՈՎ՝**

**ԱՐՓԻՆԵ ՍԱՐԳՍՅԱՆ**

Կատարող` Նանե Մելքոնյան

Քրեական օրենսդրության, քրեակատարողական

և պրոբացիայի ոլորտի քաղաքականության մշակման վարչություն

Հեռ.՝ 59-39-43